b'\n_START_ARTICLE_\nKoirohi\n_START_SECTION_\nNimetus\n_START_PARAGRAPH_\nKoirohu teaduslik nimetus tuleb vanakreeka jahijumalanna Artemise nimest ja kreekakeelsest s\xc3\xb5nast "apsinthion", mis t\xc3\xa4hendab \'ebameeldiv\'. Oletatavasti viitab see saadud pruulise kibedale maitsele._NEWLINE_Rahvap\xc3\xa4rased nimetused: p\xc3\xa4n\xc3\xbcl, vihand, p\xc3\xa4ris puju, p\xc3\xa4ris koirohi.\n_START_SECTION_\nMorfoloogia\n_START_PARAGRAPH_\nKoirohul on tugev puitunud risoom. Vars on p\xc3\xbcstine, 0,8\xe2\x80\x931,2\xc2\xa0m (harva kuni 1,5\xc2\xa0m) k\xc3\xb5rge, haruline ja hallikasroheline._NEWLINE_Lehed asetsevad spiraalselt, on pealt hallikasrohelised ja alt valged, kaetud suudjate h\xc3\xb5bevalgete karvakestega ja v\xc3\xa4ikeste \xc3\xb5li eraldavate n\xc3\xa4\xc3\xa4rmetega. Alumised lehed on kuni 25\xc2\xa0cm pikad, kaheli- v\xc3\xb5i kolmelisulgjad, pika leherootsuga. Varre k\xc3\xbcljest v\xc3\xa4lja kasvavad lehed on v\xc3\xa4iksemad, 5\xe2\x80\x9310\xc2\xa0cm pikad, v\xc3\xa4hem jagunenud ja l\xc3\xbchemate rootsudega. K\xc3\xb5ige \xc3\xbclemised lehed on lihtsad ja rootsutud._NEWLINE_Koirohu kerajad, longus, v\xc3\xa4ikesed, kahvatukollased korv\xc3\xb5isikud koosnevad putk\xc3\xb5itest ja l\xc3\xbchiraolised. \xc3\x95itsevad augustis septembris._NEWLINE_Viljaks on seemnis. Seemned vabanevad sellest oma raskuse m\xc3\xb5jul.\n_START_SECTION_\nLevila\n_START_PARAGRAPH_\nLevinud kogu Euroopas (v\xc3\xa4lja arvatud \xc3\xa4\xc3\xa4rmised polaaralad), Kaukaasias, L\xc3\xa4\xc3\xa4ne- ja Ida-Siberis, Aasia keskosas, sisseviiduna P\xc3\xb5hja-Aafrikas, P\xc3\xb5hja- ja L\xc3\xb5una-Ameerikas, Uus-Meremaal._NEWLINE_Eestis kasvab paiguti, sagedamini rannikul ja l\xc3\xa4\xc3\xa4nesaartel. Varem on seda leitud mitmelt poolt mandriosast, mis viitab ilmselt kultuurist metsistumisele v\xc3\xb5i juhuslikele, ajutistele leiukohtadele.\n_START_SECTION_\nKasvukoht\n_START_PARAGRAPH_\nKoirohi kasvab harilikult harimata kuival pinnasel, kaljustel n\xc3\xb5lvadel, jalgteede ja p\xc3\xb5ldude servades. Kuival pinnasel saab teda ereda p\xc3\xa4ikese k\xc3\xa4es kergesti kasvatada. Ta eelistab l\xc3\xa4mmastikurikast pinnast. Sellistes kohtades on ta vahel naturaliseerunud, eriti P\xc3\xb5hja-Ameerikas.\n_START_SECTION_\nKasutamine\n_START_PARAGRAPH_\nAjal, mil taim on t\xc3\xa4ies \xc3\xb5ies (varasuvest varas\xc3\xbcgiseni), korjatakse lehti ja \xc3\xb5isi ning kuivatatakse loomuliku soojuse k\xc3\xa4es. K\xc3\xbcpsenud vilju koristatakse m\xc3\xb5\xc3\xb5duka kliimaga paikades m\xc3\xa4rtsis ja oktoobris. Koirohtu tarvitatakse rahvameditsiinis ravimina (tehakse n\xc3\xa4iteks koirohuteed). Sellega ravitakse seedeh\xc3\xa4ireid ja maovalu, see toimib antiseptiku ja palavikualandajana. Sellega v\xc3\xa4hendatakse s\xc3\xbcnnitusvalusid._NEWLINE_Toimeainete hulka kuuluvad r\xc3\xa4nidioksiid, kaks kibedat komponenti, absintiin ja anabsintiin, tujoon ja tanniinid. M\xc3\xbcrgise alkaloidi tujooni sisalduse t\xc3\xb5ttu tuleks piirduda m\xc3\xb5\xc3\xb5dukate kogustega._NEWLINE_Taim on kasutusel toorainena veini- ja lik\xc3\xb6\xc3\xb6rit\xc3\xb6\xc3\xb6stuses. Koirohu abil valmistatakse selliseid alkohoolseid jooke nagu vermut ja absint. Need toimivad nagu enamik alkohoolseid jooke, kuid koirohi m\xc3\xb5jub nende jookide liigsel tarbimisel m\xc3\xbcrgina. Nii v\xc3\xb5ivad tekkida lihaste krambid, peavalu ja isegi p\xc3\xb6\xc3\xb6rdumatud ajukahjustused._NEWLINE_Iseloomuliku l\xc3\xb5hna t\xc3\xb5ttu tehakse koirohust putukam\xc3\xbcrke. Koirohtu kasutatakse ka putukate eemalhoidmiseks p\xc3\xb5ldudest, istutades neid p\xc3\xb5lluservadesse. Eriti m\xc3\xb5juvad koirohujuurte eritised. Koirohi peletab nii r\xc3\xb6\xc3\xb6vikuid kui ka liblikaid. Seda kasutatakse riidekoide ja muude kahjurliblikate peletamiseks ka siseruumides.'